यूपी में एक बस आगरा-लखनऊ एक्सप्रेस वे से उतरकर खाई में गिरी, 19 लोग घायल
Breaking News Headlines Today, Pictures, Videos and More From Dainik Bhaskar (दैनिक भास्कर) दिल्ली के भजनपुरा इलाके में रविवार सुबह बुलडोजर चलाकर एक मंदिर और मजार को हटाया गया। इस दौरान बड़ी संख्या में पुलिसकर्मी तैनात रहे।
उत्तर प्रदेश के कानपुर में एक बस आगरा-लखनऊ एक्सप्रेस वे से उतरकर गंगा पुल के पास सड़क किनारे खाई में गिर गई। इस हादसे में 19 लोग घायल हो गए। उन्हें इलाज के लिए अस्पताल में भर्ती कराया गया है। बस में 65 लोग सवार थे। 
आज की अन्य प्रमुख खबरें...
झारखंड के रांची में दो गुटों में झड़प हुई, 5 लोग घायल
झारखंड के रांची में शनिवार रात दो गुटों में झड़प हुई, जिसमें 5 लोग घायल हो गए। रांची के एसपी सिटी सुभांशु जैन ने बताया- एक दुकानदार ने शख्स पर उसकी बाइक को नुकसान पहुंचाने का आरोप लगाया था। मुआवजा मांगने पर दोनों में बहस हुई। इसके बाद दोनों पक्ष आपस में भिड़ गए। शांति बनाए रखने के लिए इलाके में पुलिस बल तैनात किया गया है।
नागपुर में ओवरब्रिज से रेलवे ट्रैक पर गिरी तेज रफ्तार कार, 5 लोग गंभीर रूप से घायल
महाराष्ट्र के नागपुर में एक तेज रफ्तार कार ओवरब्रिज से रेलवे ट्रैक पर गिर गई। हादसे में कार पूरी तरह टूट गई, वहीं उसमें बैठे 5 लोग गंभीर रूप से घायल हो गए। हादसा रविवार सुबह 7.30 बजे बोरखेड़ी शिवार के पास हुआ। घायलों को अस्पताल में इलाज के लिए भर्ती कराया गया है।
दिल्ली की गीता कॉलोनी में मिठाई की दुकान में आग लगी
दिल्ली की गीता कॉलोनी में रविवार को एक मिठाई की दुकान में आग लग गई। फायर ब्रिगेड की गाड़ियां आग बुझाने में लगी हुई हैं। दिल्ली पुलिस और फायर सर्विस के जवानों ने दो लोगों को रेस्क्यू किया है।
20 जुलाई से 11 अगस्त तक चलेगा राज्यसभा सत्र
संसद के मानसून सत्र में राज्यसभा 20 जुलाई से 11 अगस्त तक चलेगी। राज्यसभा सचिवालय ने यह जानकारी दी है। संसद का मानसून सत्र 23 दिनों तक चलेगा।
बालासोर हादसे के 13 और शव परिवारों को सौंपे गए, DNA टेस्ट से हुई पहचान
बालासोर हादसे में मारे गए 13 और लोगों के शव उनके परिवारों को सौंप दिए गए हैं। इनकी पहचान DNA टेस्ट के जरिए की गई थी। सौंपे गए शवों में से 1 झारखंड, 4 बिहार और 8 पश्चिम बंगाल भेजे गए हैं। इससे पहले शुक्रवार को 6 शव उनके परिजनों को सौंपे गए।
अधिकारियों के मुताबिक, अभी भी 62 शवों की पहचान नहीं हो सकी है। उन्हें एम्स भुवनेश्वर में रखा गया है।
दिल्ली के भजनपुरा में बुलडोजर से हटाए गए मंदिर और मजार
दिल्ली के भजनपुरा इलाके में रविवार सुबह बुलडोजर चलाकर एक मंदिर और मजार को हटाया गया। इस दौरान बड़ी संख्या में पुलिसकर्मी तैनात रहे। पुलिस ने ड्रोन से पूरे इलाके की निगरानी की, जिससे कोई अप्रिय स्थिति न बने।
दिल्ली नॉर्थ-ईस्ट के डीसीपी जॉय एन तिर्के ने बताया कि दिल्ली की धार्मिक मामलों की कमेटी ने भजनपुरा इलाके में एक हनुमान मंदिर और एक मजार को हटाने का फैसला लिया था। जिससे सहारनपुर हाईवे के रोड को चौड़ा किया जा सके। पूरी खबर पढ़ें...
मुंबई के कुर्ला में भीषण आग लगी, दुकानें खाक; किसी की जान जाने की खबर नहीं
मुंबई के कुर्ला में शनिवार शाम 6-7 दुकानों और गोदामों में आग लग गई। छह फायर ब्रिगेड ने मिलकर आग पर काबू पाया। हादसे में किसी के घायल होने या दुकानों में फंसे होने की खबर नहीं है, लेकिन दुकानें पूरी तरह जलकर खाक हो गईं।
एलन मस्क ने ट्विटर पोस्ट पढ़ने पर लिमिट लगाई, अनवेरिफाइड अकाउंड एक दिन में सिर्फ 600 पोस्ट पढ़ पाएंगे
ट्विटर के चेयरमैन एलन मस्क ने शनिवार को ऐलान किया कि वे ट्विटर पोस्ट पढ़े जाने पर लिमिट लगाने वाले हैं। वेरिफाइड अकाउंट दिन के 6000 पोस्ट, अनवेरिफाइड अकाउंट एक दिन में 600 पोस्ट और नए अनवेरिफाइड अकाउंट एक दिन में 300 पोस्ट ही पढ़ पाएंगे।
उन्होंने कहा कि ये लिमिट अस्थायी होगी। कुछ देर बाद एक और ट्वीट करके उन्होंने बताया कि इस लिमिट को वे जल्द ही बढ़ाएंगे। वेरिफाइड अकाउंट एक दिन में 8000 पोस्ट, अनवेरिफाइड अकाउंट 800 पोस्ट और नए अनवेरिफाइड अकाउंट एक दिन में 400 पोस्ट पढ़ पाएंगे। पूरी खबर यहां पढ़ें...